Rapid București l-a prezentat oficial pe Neil Lennon, însă nu toți giuleștenii sunt de părere că titratul antrenor este garanția succesului. Lucian Goge a jucat pentru gruparea de sub Podul Grant din Liga 4 până în SuperLiga și a pus sub lupă planurile lui Dan Șucu.
Giuleștenii au dezamăgit în play-off și nu au reușit nici măcar să își asigure prezența în cupele europene, după ce și-au pus în gând să câștige titlul. Rapid București a terminat pe ultima poziție, însă Dan Șucu vrea să schimbe fața clubului din sezonul următor.
Lucian Goge se aștepta ca giuleștenii să termine pe podium și a comentat proiectul celor de la Rapid București. Fostul fundaș stânga din Giulești spune că proiectul lui Dan Șucu este unul sănătos, însă este nevoie de răbdare pentru rezultate.
Fotbalistul care a jucat din Liga 4 până în SuperLiga la Rapid București spune că mai trebuie „cărămizi de pus pentru a spera la titlu”. „Suflet de rapidist” este live pe site-ul FANATIK.RO, de la ora 13:30, în fiecare zi de marți.
„Era de așteptat ca Rapid să prindă măcar locul trei. M-aș așteptat să ia titlul după ce a câștigat cu FCSB, cu toate că am avut multe momente de îndoială. E un proiect sănătos, un buget foarte bun, dar și Craiova bagă bani și de mai mult timp.
La Craiova au fost investiți mari, dar nici ei nu se bat la campionat pentru că nu au putere. Este ceva care nu îi lasă depășească bariera locului trei. Rapid mai are cărămizi de pus pentru a spera la titlu”, a spus Lucian Goge la „Suflet de rapidist”.
„Nu văd un proiect pe trei, patru ani la echipele din România, așa cum se întâmplă la echipele din afară. În ideea în care crești copii din academie. Nici academia nu este bine structurată în momentul de față pentru că nu este nici de foarte mult timp.
Cred că majoritatea suporterilor și-ar dori ca juniorii de la Rapid să fie promovați mai mult. Sunt și jucători care sunt împrumutați cum sunt Ignat și Stan la Mioveni. Pot să revină, dar depinde și de strategia clubului.
Nu îți garantează nimeni că iei titlu, poate doar să aduci jucători cu un milion de euro pe sezon și să facă diferența. Nu văd cum ți-ar garanta cineva că ia titlul cu patru jucători, ar trebui să ai 20 de jucători de valoare egală și să înțeleagă ce se întâmplă aici și spiritul Rapidului”, a mai spus jucătorul.